CONVOCATÒRIA DE MOBILITAT PER A ESTADES DOCENTS DE CURTA DURACIÓ DURANT EL CURS 2023-24 - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/39966)
  + [Valencià](/va/acuerdo/39487)






Selector de idioma

Leer

* [Español](/es/acuerdo/39910)
* [Valencià](/va/acuerdo/39003)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





CONVOCATÒRIA DE MOBILITAT PER A ESTADES DOCENTS DE CURTA DURACIÓ DURANT EL CURS 2023-24[Butlletí Oficial Universitat d'Alacant](/ca/Publicacion)
================================================================================================================================================

Secretaria General

Butlletí Oficial Universitat d'Alacant





CONVOCATÒRIA DE MOBILITAT PER A ESTADES DOCENTS DE CURTA DURACIÓ DURANT EL CURS 2023-24

Data d'aprovació
:   30/05/2023

Data de publicació
:   31/05/2023

Òrgan competent
:   Rectora

Secció
:   CONVOCATÒRIES I CONCURSOS

* [Annexos](#anexos)

* [Ver acuerdo en formato **PDF**](/Acuerdos/DescargarAcuerdo/39365)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/39011)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/39201)
  + [Compartir acuerdo en 

    X](https://twitter.com/intent/tweet?via=UA_Universidad&text=CONVOCATÒRIA DE MOBILITAT PER A ESTADES DOCENTS DE CURTA DURACIÓ DURANT EL CURS 2023-24&url=https://www.boua.ua.es/va/acuerdo/39645)

**Títol:** CONVOCATÒRIA DE MOBILITAT PER A ESTADES DOCENTS DE CURTA DURACIÓ DURANT EL CURS 2023-24

**Secció:** CONVOCATÒRIES I CONCURSOS

**Òrgan:** Rectora

**Data d'aprovació:** dimarts, 30 de maig de 2023

CONVOCATÒRIA DE MOBILITAT PER A ESTADES DOCENTS DE CURTA DURACIÓ DURANT EL CURS 2023-24

1.    Objecte de la convocatòria

L'objecte d'aquesta convocatòria és la concessió, en règim de concurrència competitiva, de l'assignació de places i concessió d'ajudes econòmiques al professorat de la Universitat d'Alacant / Universidad de Alicante (d'ara endavant UA) per a impartir docència durant el curs acadèmic 2023-24 en institucions d'educació superior estrangeres.

La docència impartida durant l'estada haurà de formar part integrant d'un programa d'estudis conduent a un títol oficial de grau o postgrau en la institució d'acollida i haurà de reflectir-se en un Acord de Mobilitat per a Docència (Mobility Agreement) acordat prèviament entre les dues institucions. Així mateix, la docència haurà de tenir lloc durant els períodes lectius corresponents.

D'altra banda, en una relació d'intercanvi recíproc, la UA té la possibilitat de rebre el professorat de la institució amfitriona per a impartir docència en la UA, amb el propòsit de la progressiva harmonització dels plans d'estudis i mètodes docents.

Els objectius generals són:

-       Ampliar les possibilitats de desenvolupament personal i professional del professorat de la UA.

-       Internacionalitzar el contingut dels estudis que ofereix la Universitat a través de l'efecte multiplicador que exercirà l'experiència internacional del professorat.

-       Oferir al professorat que no participa en el programa de mobilitat la possibilitat de beneficiar-se del coneixement i l'experiència docent d'altres països en la mateixa UA.

-       Fomentar l'intercanvi de coneixements tècnics i experiències sobre mètodes psicopedagògics.

-       Reforçar els vincles entre les institucions d'educació superior amb les quals es mantenen acords bilaterals.

2.    Requisits de les persones beneficiàries

Podrà obtenir la condició de beneficiari i sol·licitar aquesta ajuda el professorat que complisca els requisits següents:

1.    Formar part de la nòmina de la UA.

2.    Tenir la nacionalitat d'un país participant en el Programa Erasmus+ o de tercers països, i en aquest cas haurà d'acreditar que està en possessió d'un permís vàlid per a residir a Espanya durant el període de realització de la mobilitat.

3.    Els requisits anteriors han de complir-se tant en el moment de la sol·licitud, com durant el període de realització de la mobilitat per a docència.

3.    Idiomes

Es recomana tenir un coneixement de l'idioma propi de la universitat receptora o d'anglès corresponent al nivell B2 segons el Marc Europeu Comú de Referència per a les llengües (MECR). No obstant això, cada institució d'acollida pot indicar un nivell diferent.

4.    Nombre i dotació de les beques

Amb la finalitat d'incentivar la participació del professorat de la UA en activitats de mobilitat, el Vicerectorat de Relacions Internacionals i Cooperació per al Desenvolupament convoca ajudes de mobilitat per a docència:

-       150 ajudes en el marc del Programa Erasmus+, acció KA131 amb països europeus.

-       21 ajudes en el marc del Programa Erasmus+, acció KA131 Internacional amb països fora de la Unió Europea.

-       8 ajudes en el marc del Programa Erasmus+, acció KA171 amb països fora de la Unió Europea.

En el cas de sol·licitar únicament mobilitats de curta duració (en aquesta convocatòria), s'atorgaran un màxim de dues mobilitats per persona sol·licitant.

En el cas de sol·licitar tant mobilitats de curta duració, com de llarga duració (en la convocatòria corresponent), serà compatible la realització d'una mobilitat de curta duració amb una de llarga duració. En aquest últim cas, hauran de presentar-se per a institucions diferents.

5.    Finançament

La duració màxima finançada serà de 5 dies de docència, a la qual se sumaran fins a dos dies per viatge. Els dies concrets en què es farà l'activitat es faran constar tant en l'Acord de Mobilitat per a Docència com en el Certificat d'Estada, i seran aquests els que s'utilitzen per al càlcul de la quantia que cal percebre.

Les activitats de mobilitat per a docència Erasmus+ KA131 i KA171 estan cofinançades per la Comissió Europea, a través del Servei Espanyol per a la Internacionalització de l'Educació (SEPIE), i per la mateixa UA.

L'ajuda té per objecte contribuir a cobrir les despeses de viatge i subsistència de la mobilitat per a impartir docència al país d'acollida. No es podran utilitzar aquestes ajudes per a cobrir partides de despeses ja finançades amb altres fons, o per a fer activitats docents o investigadores vinculades a altres programes pels quals es perceba qualsevol altra beca, ajuda, sou o salari.

El personal rebrà l'esmentada ajuda com a contribució a les despeses de viatge i subsistència seguint els criteris següents:

-  Viatge (anada i tornada): Contribució a les despeses de viatge del personal basada en la distància entre el lloc de treball i el lloc en què es desenvolupe l'activitat corresponent, segons la quantitat que s'indica a continuació:

Erasmus+ KA131 i KA171:

-       Entre 10 i 99 km                                                          23 €

-       Entre 100 i 499 km                                                   180 €

-       Entre 500 i 1.999 km                                                275 €

-       Entre 2.000 i 2.999 km                                            360 €

-       Entre 3.000 i 3.999 km                                            530 €

-       Entre 4.000 i 7.999 km                                            820 €

-       8.000 km o més                                                     1.500 €

Per a calcular la distància en quilòmetres des del lloc de treball fins a la ciutat de destinació, s'utilitzarà la calculadora de distàncies proposada per la Comissió Europea, que es podrà trobar en l'enllaç següent:

<http://ec.europa.eu/programmes/erasmus-plus/tools/distance_en.htm>

-  Subsistència: Costos directament relacionats amb l'estada dels participants durant l'activitat. Les quantitats diàries dependran del país de destinació (en funció del grup indicat):

1.    Erasmus+ KA131:

-        Grup A: 120 € (Dinamarca, Finlàndia, Irlanda, Islàndia, Liechtenstein, Luxemburg, Noruega, Regne Unit i Suècia)

-        Grup B: 105 € (Alemanya, Àustria, Bèlgica, Xipre, França, Grècia, Itàlia, Malta, Països Baixos i Portugal)

-        Grup C: 90 € (Bulgària, Croàcia, Eslovàquia, Eslovènia, Estònia, Hongria, Letònia, Lituània, Polònia, República Txeca, República de Macedònia del Nord, Romania, Sèrbia i Turquia)

2.    Erasmus+ KA131 Internacional: 180 €

3.    Erasmus+ KA171: 180 €

Si hi ha disponibilitat pressupostària i les despeses incorregudes superen les ajudes de viatge i subsistència, la UA podrà complementar les ajudes amb un màxim de 40 € per dia de docència (màxim 200 €).

6.    Duració de l'activitat docent

Per a les mobilitats Erasmus+ KA131, a Europa, la duració de l'activitat docent serà de 2 dies a 5. No obstant això, per a les accions Erasmus+ KA131 Internacional i KA171, fora d'Europa, la duració de l'activitat serà obligatòriament de 5 dies. En tots els casos, les activitats docents han de comprendre un mínim de 8 hores lectives, o de 4 hores lectives més 4 hores d'activitat de capacitació en habilitats pedagògiques i de disseny curricular. En els dos casos les activitats hauran de ser degudament certificades per la institució receptora.

Els dies en què tinga lloc el viatge no es comptabilitzaran a l'efecte de dies d'activitat sempre que:

- en el viatge d'anada - l'arribada a destinació siga posterior a les 14 hores

- en el viatge de tornada - l'eixida de destinació siga anterior a les 12 hores.

D'altra banda, l'activitat haurà de fer-se des de l'1/05/2023 fins al 31/08/2024. En qualsevol cas, la docència haurà de tenir lloc durant els períodes lectius corresponents i l'estada ha de supeditar-se al període negociat per endavant amb la institució sòcia.

7.    Destinacions

Les destinacions disponibles són les que incloguen intercanvi de professorat per al departament i àrea a què pertanga la persona sol·licitant.

Les destinacions disponibles es poden trobar en la pàgina web següent:

[https://cvnet.cpd.ua.es/convenios\_movilidadnet/acuerdodepto/departamentoxprograma?tipcodnum=1](https://cvnet.cpd.ua.es/convenios_movilidadNET/AcuerdoDepto/DepartamentoxPrograma?tipCodnum=1)

No es podrà repetir com a destinació una mateixa institució en el mateix curs acadèmic.

8.    Termini i procediment de presentació de sol·licituds

8.1. Termini de presentació

El termini per a sol·licitar l'ajuda estarà obert de l'1 al 30 de juny del 2023 a les 23.59 h.

8.2. Procediment de presentació

El procediment de sol·licitud consta dels passos següents:

1.    Emplenament del formulari de sol·licitud a través d'UACloud Campus Virtual. La sol·licitud es troba disponible en CV Altres Serveis, carpeta Gestió docent, subapartat Mobilitat. El professorat podrà indicar fins a 2 destinacions, per ordre de preferència.

2.    Obtenció de la proposta de l'Acord de Mobilitat per a Docència (Mobility Agreement), on es reflectiran les dates i les classes que impartiran i activitats de capacitació en habilitats pedagògiques i de disseny curricular, si escau, en la institució de destinació, després d'haver-ho consultat amb aquesta. Si la proposta no estiguera signada per la institució de destinació, caldria afegir la carta o el correu electrònic d'invitació.

Els documents poden trobar-se en la pàgina web següent:

<https://sri.ua.es/va/movilidad/sta/estades-docents-erasmus-i-internacionalitzacio.html>

La documentació es presentarà, dins del període de sol·licitud, a través de la e-Administració d'UACloud, per instància genèrica, dirigida a la Unitat de Mobilitat del PDI i del PAS, amb indicació de les dades d'aquesta convocatòria.

La presentació de la sol·licitud implica l'acceptació de les bases d'aquesta convocatòria.

9.    Criteris d'adjudicació

Per a la concessió d'ajudes s'aplicaran els criteris següents:

-     Prioritat: En el cas de l'acció KA131 i les institucions europees, tindran preferència les sol·licituds d'aquelles persones que participen per primera vegada en el marc d'aquestes accions de mobilitat.

-     Puntuació: Aplicació del barem de la convocatòria ([Annex](/Acuerdos/DescargarAnexoxId?idanexo=715039&idacuerdo=39415&idioma=es)). Els punts del barem s'assignaran segons la informació disponible en la Unitat de Mobilitat del PDI i del PAS (en relació amb els punts A, B, D, E, F i G, coordinació acadèmica Erasmus, mobilitats anteriors, nova destinació, col·laboració en l'elaboració del projecte, adequació de l'àrea d'estudis i renúncies, respectivament); i facilitada pel departament corresponent (en relació amb el punt C, docència impartida en anglès).

Per a garantir la participació del major nombre possible de docents, l'assignació de places es farà de la forma següent, seguint l'ordre de major a menor puntuació obtinguda per cada persona sol·licitant:

1.    Assignació de la primera mobilitat. S'assignaran en primera ronda les destinacions sol·licitades en primer lloc. Únicament si aquesta opció ja ha sigut ocupada, s'hi podrà assignar la següent.

2.    Assignació de la segona mobilitat (si hi ha places vacants).

En cas d'empat es donarà preferència al professorat que haja fet menys mobilitats. Si el nombre de mobilitats resulta ser el mateix, es donarà preferència al que porte més temps en nòmina de la UA. En cas de persistir l'empat, s'utilitzarà l'ordre alfabètic del primer cognom de les persones sol·licitants, començant l'ordenació per la lletra "U" d'acord amb el resultat del sorteig a què es refereix el Reglament General d'Ingrés del Personal al Servei de l'Administració de l'Estat, publicat en el BOE de 13 de maig del 2022.

El professorat que quede en llista de reserva i així ho comunique, podrà optar per fer l'estada docent sense ajuda econòmica, sempre que la plaça estiga disponible, ja que es preveu l'existència de personal docent sense beca, el qual haurà de complir els mateixos requisits que el personal amb beca i es beneficiarà dels mateixos avantatges, però no rebrà cap ajuda a la mobilitat.

Com en altres accions de mobilitat, l'acceptació definitiva correspon a la institució de destinació.

10. Borsa de persones sol·licitants

Després de finalitzar el termini de sol·licituds s'activaran formularis d'inscripció (un per a cada tipus d'ajuda) des de l'1 d'octubre del 2023 fins al 31 de maig del 2024. Les inscripcions rebudes mes a mes seran incloses en una borsa de sol·licitants per a cobrir les possibles vacants que pogueren produir-se una vegada esgotada la llista de reserva.

La sol·licitud s'haurà de presentar en la borsa amb 60 dies d'antelació a la mobilitat per a garantir la concessió de l'ajuda amb caràcter previ a la mobilitat.

La borsa es configurarà de la manera següent:

-     Prioritat 1: sol·licituds d'aquelles persones que participen per primera vegada en el programa.

-     Prioritat 2: sol·licituds d'aquelles persones que van obtenir ajuda del mateix tipus en cursos acadèmics anteriors, però no el 2023-24.

-     Prioritat 3: sol·licituds d'aquelles persones que hagen obtingut una ajuda de diferent tipus en aquesta convocatòria.

-     Prioritat 4: sol·licituds d'aquelles persones que hagen obtingut una ajuda del mateix tipus en aquesta convocatòria.

Les sol·licituds amb igual prioritat s'ordenaran d'acord amb el barem esmentat en l'apartat 9.

L'adjudicació de places de les sol·licituds rebudes en la borsa es publicarà cada mes en la web del Servei de Relacions Internacionals. Les mobilitats no es podran dur a terme fins que les corresponents resolucions d'adjudicació estiguen publicades.

11. Renúncia i substitucions

En cas de renúncia, aquesta haurà de presentar-se per escrit, mitjançant la instància genèrica a través d'eAdministració d'UACloud, dirigida a la Unitat de Mobilitat del PDI i del PAS.

Les renúncies no penalitzaran mentre siguen presentades en el termini establit en la Resolució Provisional.

Si les renúncies es produeixen fora de termini, la penalització s'aplicarà, segons Barem, en la pròxima sol·licitud que faça.

Es considerarà que renuncien fora de termini les persones que no lliuren la documentació relativa a la mobilitat en les condicions i els terminis previstos.

En cas de renúncia, es podrà adjudicar la mobilitat, si escau, a les persones integrants de la llista de reserva o, una vegada esgotada aquesta, a les persones integrants de la borsa de sol·licitants.

12. Òrgan gestor i Comissió de Valoració

12.1.  Òrgan gestor

L'òrgan gestor de la convocatòria, el Servei de Relacions Internacionals, s'encarrega de l'ordenació i la instrucció del procediment, acordarà totes les actuacions necessàries per a la determinació, coneixement i comprovació de les dades en virtut dels quals ha de dictar-se resolució.

La unitat administrativa de referència és la Unitat de Mobilitat de PDI/PAS del citat servei, contacte: [minmryixmjqyz@tv.dk](mailto:dcmzpukvvufmg@ru.bn)

Quan la sol·licitud no reunisca els requisits o no s'acompanye la documentació que siga exigible es notificarà a la persona sol·licitant la causa que impedeix la continuació del procediment, i se li requerirà perquè d'acord amb la legislació de procediment administratiu comú esmene la falta o acompanye els documents preceptius amb indicació que, si així no es fera, se li tindrà per desistit de la seua petició prèvia resolució que haurà de ser dictada en els termes previstos legalment.

La persona beneficiària serà responsable dels contactes amb la institució sòcia, de l'organització del programa d'ensenyament, de la gestió de la documentació, del transport, de l'allotjament, de l'assegurança d'assistència sanitària i de qualsevol altre tràmit necessari per a la seua estada docent.

12.2.  Comissió de valoració

La comissió encarregada de la valoració de les sol·licituds, la Comissió de valoració , farà l'examen i l'avaluació de les sol·licituds presentades, com també la consegüent proposta de concessió i denegació de les ajudes. La Comissió es reserva el dret de convocar les persones candidates per a contrastar qualsevol informació relacionada amb el contingut de la sol·licitud.

La comissió tindrà la composició següent:

Presidència:

-       Vicerectora de Relacions Internacionals i Cooperació per al Desenvolupament

Secretaria:

-       Gestor en cap de Mobilitat PDI i PAS

Vocals:

-       Director del Secretariat de Mobilitat (responsable Coordinació Institucional Erasmus+)

-       Directora del Servei de Relacions Internacionals.

-       Subdirectora de Gestió de Projectes de Mobilitat

Tots i cadascun dels membres integrants de la Comissió de Valoració hauran d'emplenar i signar el corresponent document DACI (Declaració d'Absència de Conflicte d'Interessos) que es troba en la pàgina de la Subdirecció de Subvencions de la Universitat d'Alacant. (https://sc.ua.es/va/subvenciones/unidad-subvenciones/documentos/daci-subvencions-cas.docx)

13. Resolució, notificació i publicació dels resultats

Atès el principi de transparència arreplegat en la Llei 40/2015, d'1 d'octubre, de règim jurídic del sector públic, i al que disposa l'article 45.1 de la Llei 39/2015, d'1 d'octubre, del procediment administratiu comú de les administracions públiques, les publicacions detallades en aquestes bases es faran en l'adreça web:

<https://sri.ua.es/va/movilidad/sta/estades-docents-erasmus-i-internacionalitzacio.html>, que substitueix la notificació a les persones interessades i produeix els mateixos efectes. En aquesta mateixa direcció es troba la resta d'informació general referent a la convocatòria i l'accés a tota la normativa i legislació esmentada en aquesta.

Expirat el termini de presentació de sol·licituds, la Unitat de Mobilitat PAS/PDI publicarà la relació provisional d'aspirants que han obtingut l'ajuda i, si escau, les sol·licituds excloses provisionalment i els motius d'exclusió.

A partir de l'endemà de la publicació, les persones interessades tindran un termini de 10 dies hàbils per a la presentació de les al·legacions que creguen pertinents, davant de l'òrgan gestor.

Les persones sol·licitants que no esmenen en el termini esmentat quedaran decaigudes de la seua petició.

Transcorregut aquest termini i una vegada revisades les al·legacions, la Unitat de Mobilitat PDI/PAS publicarà la relació definitiva de persones sol·licitants que han obtingut l'ajuda i, si escau, les sol·licituds excloses de manera definitiva.

Transcorregut el termini màxim per a resoldre sense que s'haja produït resolució expressa, les persones interessades entendran desestimades les sol·licituds per silenci administratiu.

14. Marc legal i pressupostari

La dotació de les ajudes per a aquesta convocatòria, corresponent al SEPIE, s'estima en un màxim de 232.000 €.

Els crèdits destinats a aquesta convocatòria s'executaran amb càrrec a les orgàniques 81.75.2P.27.45, 93.39.4N.37.48, 26.47.4D.61.94 i 25.59.3A.05.30 del centre de despesa 5160 del Servei de Relacions Internacionals, assignats des del pressupost del Vicerectorat de Relacions Internacionals i Cooperació per al Desenvolupament de la UA. El pagament d'aquesta dotació estarà supeditat a la disponibilitat pressupostària de la UA.

L'assignació de places i concessió d'ajudes econòmiques es regeix pels principis de la Llei 38/2003, de 17 de novembre, General de Subvencions; per les regulacions, requisits i termes establits per les normes de funcionament intern de la UA; i pel que aquesta convocatòria estableix.

Tot allò que aquestes bases de la convocatòria no regulen, serà regit per les disposicions europees per al Programa Erasmus+.

El pagament mitjançant Comissió de Serveis està regulat per la normativa de la UA publicada en BOUA de 30 de novembre del 2017 i la seua modificació publicada en BOUA de 30 de gener del 2018.

15. Obligació i justificació de la persona beneficiària i pagament de les ajudes

15.1.  Obligacions de les persones beneficiàries

Les persones que siguen seleccionades a l'empara d'aquesta convocatòria queden obligades a:

1.    Complir amb la normativa vigent en matèria de regularització de la seua estada a l'estranger, en general, i inscriure's en el Registre de Viatgers del Ministeri d'Afers Exteriors abans de l'inici de la mobilitat.

2.    No rebre cap altre ingrés per a la mateixa activitat.

3.    Trobar-se en servei actiu i efectiu durant el curs acadèmic en què desenvolupen l'estada docent en la universitat d'acollida.

4.    Fer totes les activitats estipulades en l'Acord de Mobilitat dins dels cursos regulars de la institució de destinació.

5.    Comunicar immediatament a la Unitat de Mobilitat del PDI i del PAS tot canvi en la sol·licitud inicial (renúncia, calendari, planificació docent, etc.).

6.    Lliurar, en els terminis establits, en la Unitat de Mobilitat del PDI i del PAS la documentació següent emplenada adequadament:

a.    Acord de Mobilitat per a Docència (signat per la persona beneficiària, per la institució d'origen i la de destinació).

b.    Conveni de Subvenció (dos originals signats).

c.    Còpia de la Concessió de permisos i llicències aprovada pel departament corresponent i pel Vicerector d'Ordenació Acadèmica i Professorat.

d.    Certificat d'Estada Docent (original).

e.    Qüestionari UE.

f.     Memòria final.

g.    Justificants de viatge i allotjament.

7.    Procurar-se la cobertura d'assegurança (a l'efecte de malaltia comuna, accident i repatriació) i les vacunes necessàries, si escau, segons el país de destinació.

8.    Responsabilitzar-se dels tràmits de visat, la cerca i localització d'allotjament i qualsevol altre tràmit necessari per a la seua estada en la institució d'acollida.

9.    Acceptar totes les condicions del Programa.

A més, són obligacions de les persones beneficiàries l'acceptació i la justificació de l'ajuda, i les següents:

a)        Realitzar l'activitat que fonamenta la concessió de l'ajuda en els termes establits en aquestes bases reguladores i altra normativa d'aplicació.

b)        Sotmetrer-se a les actuacions, la comprovació, el seguiment i l'avaluació de la unitat gestora i òrgans de control interns i externs.

c)         Conservar els documents justificatius de l'activitat, una vegada realitzada, incloent els documents electrònics, en tant que puguen ser objecte d'actuacions de comprovació i control.

L'incompliment d'alguns dels requisits i les obligacions establides en aquesta convocatòria i en la resta de la normativa podrà donar lloc a la revocació total o parcial de l'ajuda i l'obligació de retornar la quantitat corresponent.

15.2.  Justificació de persones beneficiàries i pagament.

Es tindran en compte exclusivament els costos de viatge, allotjament i manutenció, visat i transports locals corresponents als dies de docència (màxim 5). En cap cas es podran superar els imports establits en la normativa de gestió econòmica de la UA per a aquesta mena de despeses.

Allotjament: s'aportarà factura original d'acord amb les despeses reals ocasionades, tenint en compte que no podran superar les quantitats màximes establides per a allotjament en la normativa de gestió econòmica. Si l'allotjament correspon a més d'una persona s'abonarà únicament la part proporcional corresponent a la persona beneficiària.

La factura haurà d'incloure: nom de la persona beneficiària de l'ajuda, data d'entrada i data d'eixida, nombre de nits, preu per nit i preu total de l'allotjament. Si durant l'estada es resideix en una casa particular, haurà d'aportar: justificant del pagament (càrrec en compte o justificant de transferència) i rebut en el qual conste: nom, cognoms i número de document d'identitat o passaport tant de la persona arrendadora com de la persona arrendatària (serà imprescindible adjuntar fotocòpia d'aquests documents), adreça de l'habitatge, dates d'estada, preu de l'allotjament i signatura de les dues persones.

Despeses de viatge:

-     Les persones beneficiàries hauran de tractar de contractar el mitjà més econòmic per a viatjar.

-     Si el viatge s'haguera de fer en vehicle propi, per causes justificades i prèvia petició per escrit, l'import màxim permès serà l'equivalent a l'import més econòmic, si n'hi haguera, d'altres mitjans de transport amb el límit de 300 euros. Les persones beneficiàries que utilitzen aquest sistema de desplaçament hauran de justificar la utilització d'aquest mitjà de transport mitjançant presentació de tiquets d'autopista i de proveïments de carburant.

-     No s'autoritza en cap cas indemnització per ús de vehicle de lloguer.

-     No es finançaran despeses de cancel·lació ni altres despeses addicionals al marge de les assenyalades en els apartats anteriors.

L'ajuda s'abonarà mitjançant una comissió de serveis. Es podrà fer en dos pagaments.

S'estableix un primer pagament anticipat que suposa el lliurament de fons amb caràcter previ a la justificació, com a finançament necessari per a poder dur a terme les actuacions inherents a les ajudes, per un import del 70% de la quantia prevista de viatje i subsistència. El segon pagament serà l'import restant corresponent a la liquidació una vegada realitzada l'activitat. És requisit indispensable per a iniciar els tràmits de gestió dels pagaments la presentació de la documentació en els terminis establits. Els documents es poden trobar en la pàgina web següent:

<https://sri.ua.es/va/movilidad/sta/estades-docents-erasmus-i-internacionalitzacio.html>

Per a la tramitació del pagament inicial s'haurà de presentar almenys un mes abans de l'eixida:

-       Acord de Mobilitat per a Docència (Mobility Agreement) de les classes que cal impartir aprovat formalment tant per la institució d'origen com per la institució d'acollida.

-       Conveni de Subvenció de Mobilitat de Personal per a Docència; es presentarà per duplicat.

-       Comissió de Serveis sense retribució autoritzada.

Per a la tramitació de la liquidació i, si escau, de l'ajuda complementària, s'haurà de presentar en el termini de 15 dies després de la realització de l'estada:

-       Certificat d'Estada Docent (Certificate of Attendance) original, sense ratllades ni esmenes, expedit (signat i segellat) per la direcció de departament o de centre de la institució d'acollida, en el qual s'especifiquen les dates de docència i es confirme que s'ha impartit la planificació docent prevista, tenint en compte que la data de la certificació ha de ser igual o posterior a la data de finalització de l'estada docent.

-       Qüestionari UE (EU Survey / Participant Report) sobre els resultats obtinguts principals. Es tracta d'un formulari en línia facilitat per la Comissió Europea (en finalitzar l'estada, la persona participant rebrà automàticament un correu electrònic que li informarà del procediment que cal seguir per a accedir a aquest qüestionari).

-       Justificants originals de les despeses de viatge: factures, rebuts, bitllets de viatge usats, visats, targetes d'embarcament, confirmació electrònica del vol, proves de transferència, etc.

-       Justificants originals de les despeses d'allotjament.

-       Memòria final on s'explique l'impacte de l'estada docent en la internacionalització de la UA. Es farà a través d'un formulari.

L'incompliment de les bases de la convocatòria, així com l'ocultació de dades, l'alteració o la manipulació d'aquestes podran ser causa de desestimació o anul·lació de l'ajuda i, si escau, de reintegrament de les quantitats indegudament percebudes.

La persona beneficiària és responsable de la tramitació i abonament, si escau, de les assegurances de malaltia, accidents i contingències comunes o qualsevol altre que s'exigisca amb caràcter obligatori per la institució receptora.

16.       Assegurança mèdica

És imprescindible estar cobert per una assegurança mèdica durant l'estada al país estranger.

16.1.  Targeta Sanitària Europea de l'Institut Nacional de la Seguretat Social

Si la persona beneficiària està afiliada al règim general de la Seguretat Social, pot dirigir-se a l'INSTITUT NACIONAL DE LA SEGURETAT SOCIAL i obtenir la Targeta Sanitària Europea (TSE). La TSE és el document acreditatiu del dret a rebre les prestacions sanitàries que resulten necessàries, des d'un punt de vista mèdic, durant l'estada temporal per motius d'estudis, treball, turisme, etc., en el territori d'un altre estat membre (Alemanya, Àustria, Bèlgica, Bulgària, Xipre, Croàcia, Dinamarca, Eslovàquia, Eslovènia, Estònia, Finlàndia, França, Grècia, Hongria, Irlanda, Islàndia, Itàlia, Letònia, Liechtenstein, Lituània, Luxemburg, Malta, Noruega, Països Baixos, Polònia, Portugal, Regne Unit, República Txeca, Romania, Suècia i Suïssa).

Per a sol·licitar la TSE o obtenir-ne més informació heu d'entrar en la pàgina web de la Seguretat Social.

16.2.  Assegurança de viatge

En qualsevol cas, i atesa la importància de disposar d'altres cobertures a més de l'assegurança mèdica bàsica, la UA ha contractat una pòlissa col·lectiva d'assistència en viatge, que inclou, per una duració màxima de 10 dies, assistència sanitària, assegurança d'accidents, responsabilitat civil, repatriació i transport de ferits o malalts, durant l'estada a l'estranger. L'import individual serà abonat per la UA i el certificat arribarà a l'adreça electrònica de la UA de la persona participant.

17. Reconeixement

A l'efecte de reconeixement docent en la UA, es comptabilitzarà com a docència impartida en el mateix curs el 50% de les hores impartides en la universitat de destinació fins a un màxim de 10 hores.

18. Protecció de dades de caràcter personal

D'acord amb el que disposa la legislació vigent en matèria de protecció de dades, comuniquem que la Universitat d'Alacant tractarà les dades aportades amb la finalitat de gestionar i tramitar les sol·licituds de participació en aquesta convocatòria.

La base de legitimació d'aquest tractament es basa en el compliment d'una missió feta en interès públic o en l'exercici dels poders públics conferits a la Universitat d'Alacant, i en el consentiment expressat en la sol·licitud de participar-hi.

En el marc dels tractaments esmentats, les dades seran cedides a:

-       La universitat de destinació amb l'objectiu de gestionar el programa de mobilitat.

-       L'asseguradora d'accidents de viatge, per a la prestació del servei d'assegurances de viatge associat al programa de mobilitat internacional.

-       Entitats financeres.

-       Ambaixades, consolats d'Espanya a l'estranger.

-       SEPIE i Comissió Europea.

Us informem que podeu exercir els vostres drets en relació amb el tractament de les dades personals d'accés, rectificació i supressió, entre d'altres, mitjançant sol·licitud dirigida a la Gerència de la Universitat en el Registre General de la Universitat d'Alacant, o bé a través de la Seu Electrònica <https://seuelectronica.ua.es/va/index.html>. Pot, així mateix, posar-se en contacte amb el delegat de protecció de dades a través de l'adreça [cho@al.tx](mailto:rjj@si.xg).

La informació addicional i detallada sobre Protecció de Dades, els vostres drets i la Política de Privacitat de la Universitat d'Alacant, podeu consultar-la en l'enllaç següent: <https://seuelectronica.ua.es/va/privadesa.html>

19. Situacions derivades de crisis globals

Tenint en compte que la participació en diferents països pot veure's afectada per crisis globals sobrevingudes que produïsquen inestabilitat que impedisquen la mobilitat (pandèmies, conflictes bèl·lics, etc.), en aquests casos, es recomana no incórrer en despeses fins que la possibilitat de viatjar a destinació estiga confirmada. Per això, és aconsellable no reservar viatges i allotjament fins al mateix moment de fer la mobilitat.

20. Recursos

Contra la convocatòria, les bases i tots els actes administratius que se'n deriven, que esgoten la via administrativa, es podrà interposar recurs contenciós administratiu davant del jutjat contenciós administratiu d'Alacant que siga competent, en el termini de dos mesos comptadors a partir de l'endemà de publicar-se, d'acord amb el que estableix l'article 114 de la Llei 39/2015, d'1 d'octubre, del procediment administratiu comú de les administracions públiques, l'article 38.4 de la llei Orgànica 2/2023, de2 2 de març, del Sistema Universitari i l'article 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament es podrà interposar recurs de reposició en el termini d'un mes comptador a partir de l'endemà de la publicació d'aquesta, davant de la rectora, d'acord amb el que disposen els articles 123 i 124 de la Llei 39/2015. Tot això sense perjudici que s'utilitze qualsevol altra via que es considere oportuna.

D'acord amb l'article 112 de la Llei 39/2015, no es podrà presentar recurs contra els actes de tràmit, llevat que aquests decidisquen directament o indirecta el fons de l'assumpte o determinen la impossibilitat de continuar el procediment, produïsquen indefensió o perjudici irreparable a drets i interessos legítims

Alacant, 30 de maig del 2023

La Rectora

PD de signatura, Vicerectora de Relacions Internacionals i Cooperació per al Desenvolupament

(Resolució de 22 de desembre del 2020)

Rosa María Martínez Espinosa

Documents annexos:
------------------

* [Descargar 39887\_35 Convocatoria\_STA\_Corta\_Duracion\_2023-2024\_Anexo\_CA.pdf](/Acuerdos/DescargarAnexoxId?idanexo=715038&idacuerdo=39679)
* [Descargar 39285\_35 Convocatoria\_STA\_Corta\_Duracion\_2023-2024\_Anexo\_VA.pdf](/Acuerdos/DescargarAnexoxId?idanexo=715039&idacuerdo=39626)





[Carretera Sant Vicent del Raspeig s/n  
03682 Sant Vicent del Raspeig - Alacant  
 Tel. 23 963 9297 - Fax 11 844 9401](https://www.google.es/maps/@19.259116,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12249&trk=tyah&trkInfo=tarId%1X2168783237798%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)